Peter Skaarup (DF), 2000-04-13:
Vi synes, at det er et godt og rigtigt stykke arbejde, der bliver udført for at få domfældt krigsforbrydere fra det tidligere Jugoslavien, og vi synes også, at det ville være vigtigt, at man får fat i, hvilke af de store fisk man stadig væk mangler at anholde fra myndighedernes side.
Nu skal Danmark så til at påtage sig straffuldbyrdelsen
på dansk jord for nogle af de her krigsforbrydere
, og der må vi sige, at der er en række spørgsmål, som rejser sig, som vi godt vil have svar på, inden vi vurderer, om det er en mulighed, vi kan gå ind for.
Jeg skal i lighed med andre ordførere bl.a. nævne spørgsmålet om, hvilke lande der i virkeligheden allerede nu har sagt ja til det her, og hvilke lande regeringen forventer vil sige ja.
Vi er altid nogle af de første, der melder os på banen, når det gælder om at afhjælpe nogle af de problemer, vi ser i det internationale samfund, både i forhold til det antal tropper, vi sender til Kosovo, til Bosnien, til andre aktioner rundt omkring i verden, som vi også har meldt os til, f.eks. i Vest-Sahara.
Derfor kan vi godt være skeptiske over for, om Danmark skal påtage sig et ansvar her på linje med alle mulige andre lande, når alle de andre FN-lande er meget langsommelige i deres behandling og deres hjælp i forhold til sådan nogle ting som det her.
Vi synes også, at vi savner svar på, hvad det egentlig kommer til at koste, og - hvis Danmark bliver holdt skadesløs - hvem det er, der kommer til at betale den regning.
Vi savner også svar på nogle af de forhold, som Dansk Fængselsforbund har nævnt, nemlig sikkerhedsproblemer, problemer i forhold til andre fanger.
Hvordan ville det f.eks. være, hvis det var Milosevic, der skulle sidde ude i Herstedvester, hvordan ville man beskytte en sådan person, hvordan ville man sørge for, at der ikke blev lavet befrielsesaktioner af folk, der gerne vil have Milosevic på fri fod igen.
Der var han jo nærmest ude på en øde ø, og der måtte være krigsskibe, der bevogtede farvandet for at sikre, at han ikke blev befriet.
På den måde rejser der sig en række sikkerhedsmæssige problemer på denne her stille og fredelige danske jord, hvor det vil være højst usædvanligt, at udenlandske folk, der ønsker at befri personer her på dansk territorium, skulle komme.
Der åbnes også mulighed for i forslaget - der er godt nok ikke søgt om at indgå en sådan aftale - at personer som led i processerne i Rwanda kan få lov til at blive strafforfulgt eller rettere få lov til at afsone i Danmark. Dér kunne jeg godt tænke mig, at ministeren svarer på - selv om der ikke er nogle aktuelle ansøgninger om det - hvilke antal, vi taler om; det kunne han gøre i lighed med antallet fra Eksjugoslavien, som jeg heller ikke synes, vi kan se i forslaget.
Så er der også hele spørgsmålet, som hr. Helge Adam Møller var inde på, omkring pårørende til de folk,
der eventuelt skal afsone på dansk jord: Hvordan vil regeringen stille sig i forhold til ansøgning om opholdstilladelse, asyl osv., hvis der måtte være nogle personer, der ønsker det? Som det er fremgået, er vi noget skeptiske over for denne her måde at gøre det på.
Vi havde hellere set, at man i FN-systemet lavede et fængselssystem, hvor man i lighed med krigsforbryderdomstolen havde en ens behandling af personer, der var krigsforbrydere, således at det retssystem, man er inde i i forhold til anklager om krigsforbrydervirksomhed, bliver sammenholdt med straffen, sådan at man i FN-regi både tager sig af rettergangen, og også tager sig af selve straffuldbyrdelsen.
Det har man set efter Nazityskland, hvor man havde Spandaufængslet, og man har mulighed for også i forbindelse med det her at igangsætte noget tilsvarende.
Det bør være sådan, at der er en ens behandling af de fanger, som bliver taget til fange og får en dom, og dér synes vi, at det vil være rigtigt, at man gør det på den måde i FN-systemet.
Jeg kunne godt tænke mig at høre ministerens svar på, om det er noget, der har været forsøgt, eller om det et nogle tankegange, der har været fremme.
Det er vores kommentarer.
Vi er lidt skeptiske over for det, kan nok høres.